section_heading: Svojstva supravodljivih materijala
paragraph_text: Kritične temperature supravodljivosti nekih (čistih) metalnih elemenata nalaze se vrlo blizu apsolutne nule (na primjer za volfram T<sub>c</sub> = 0,01 K). Za većinu drugih supravodiča iz te skupine tvari one iznose nekoliko kelvina. Samo neke od tih tvari imaju vrijednost T<sub>c</sub> u blizini 10 K (na primjer niobij T<sub>c</sub> = 9,5 K). Kritične temperature supravodiča iz skupine legura redovito su više od 10 K (na primjer za neke ternarne legure u sustavu niobij-aluminij-germanij, T<sub>c</sub> = 20,7 K).